नई दिल्ली । देश के दूसरे सबसे बड़े बैंक पंजाब नेशनल बैंक (पीएनबी) में फरवरी 2018 में भारतीय बैंकिंग के इतिहास का सबसे बड़ा घोटाला सामने आया था। मंगलवार को जब पीएनबी ने पिछली तिमाही (जनवरी-मार्च 2018) और पिछले वित्त वर्ष के वित्तीय परिणाम जारी किए तो इसने बैंकिंग इतिहास का सबसे बड़ा घाटा होने की सूचना दी। बैंक को इस तिमाही में 13,417.91 करोड़ रुपये का घाटा हुआ है। रत्न व आभूषण के उद्यमी नीरव मोदी व उसके सहयोगियों ने पीएनबी को कुल 14,356 करोड़ रुपये का चूना लगाया था। कहने की जरूरत नहीं कि इस घोटाले की वजह से बैंक को इतनी बड़ा घाटा हुआ है। घोटाले की राशि का 50 फीसद यानी 7,178 करोड़ रुपये की राशि का समायोजन बैंक को अपने खाते से करना पड़ा है। रही-सही कसर बढ़ते फंसे कर्ज (एनपीए) ने पूरी कर दी है। पिछले वित्त वर्ष की समान तिमाही में 260 करोड़ रुपये का मुनाफा हुआ था।